อุตุฯเตือน ภาคเหนือลมแรง-ลูกเห็บตก อ่าวไทยคลื่นสูง กทม.-ปริมณฑลมีฝน 20%
กรมอุตุนิยมวิทยา พยากรณ์อากาศในวันพรุ่งนี้ ภาคเหนือมีลมกระโชกแรง - ลูกเห็บตกบางพื้นที่ อ่าวไทยตอนล่างมีคลื่นสูงกว่า 2 เมตร กรุงเทพฯ-ปริมณฑลมีฝนร้อยละ 20 ของพื้นที่
กรมอุตุนิยมวิทยา พยากรณ์อากาศในวันพรุ่งนี้ ภาคเหนือมีลมกระโชกแรง - ลูกเห็บตกบางพื้นที่ อ่าวไทยตอนล่างมีคลื่นสูงกว่า 2 เมตร กรุงเทพฯ-ปริมณฑลมีฝนร้อยละ 20 ของพื้นที่
5 ก.พ. 2565

ผู้สื่อข่าวรายงานว่า (5 กุมภาพันธ์ 2565) กรมอุตุนิยมวิทยา รายงานลักษณะอากาศทั่วไป โดยพยากรณ์อากาศ 24 ชั่วโมงข้างหน้า คลื่นกระแสลมฝ่ายตะวันตกเคลื่อนเข้าปกคลุมภาคเหนือตอนบน ทำให้บริเวณดังกล่าวมีพายุฝนฟ้าคะนอง ลมกระโชกแรง และลูกเห็บตกบางพื้นที่ ขอให้ประชาชนที่อาศัยอยู่ในภาคเหนือระวังอันตรายจากพายุฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นได้ โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่ และป้ายโฆษณาที่ไม่แข็งแรง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย
ในขณะที่บริเวณความกดอากาศสูงหรือมวลอากาศเย็นจากประเทศจีนได้แผ่ลงมาปกคลุมภาคตะวันออกเฉียงเหนือและทะเลจีนใต้ ส่งผลให้มีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมภาคเหนือตอนล่าง ภาคกลาง ภาคตะวันออก และภาคใต้ ทำให้บริเวณดังกล่าวมีฝนฟ้าคะนองบางแห่ง ส่วนคลื่นลมบริเวณอ่าวไทยตอนล่างมีกำลังแรงขึ้น โดยอ่าวไทยตอนล่างคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ขอให้ชาวเรือเดินเรือด้วยความระมัดระวังในระยะนี้
ทั้งนี้ ในพื้นที่กรุงเทพมหานครและปริมณฑล มีฝนฟ้าคะนองร้อยละ 20 ของพื้นที่ อุณหภูมิต่ำสุด 23-24 องศาเซลเซียส อุณหภูมิสูงสุด 31-33 องศาเซลเซียส